"In die Mei" is die Afrikaanse weergawe van die bekende Swabiese volksliedjie "Muss i denn", waarvoor Friedrich Silcher die woorde geskryf het. Die Afrikaans is as lied 159 in die FAK-sangbundel opgeneem. Die Duitse lied was veral in die land se weermag baie gewild. Die Engelse weergawe deur Elvis Presley, met die naam "Wooden Heart", het in 1960 beroemd geword en "Muss i denn" wêreldwyd een van die bekendste Duitse liedere gemaak. Ander bekende 20ste-eeuse weergawes was deur onder andere Marlene Dietrich en Nana Mouskouri. In die Mei, in die Mei, in die najaar se Mei, najaar se Mei, liefste nooi, sal ons moet skei. Ek moet weg, ek moet weg, ek moet ver, ver weg, ver, ver weg, maar my hart sal by jou bly! En al gaan my pad ook wie weet waar, eendag keer dit t'rug na jou; as ek kom, as ek kom, as ek eendag weer kom, eendag weer kom, is dit liefste net na jou.